Hic etenim fortis athleta Domini Maiolus licet magnas grauesque pro Dei amore sustineret pœnas ab impiis Saracenis, tamen non defatigabatur ab intentione bonæ operationis. Quod quidam Saracenorum videntes, minus efficiebantur efferi, ammirantes  stupentes constantiam,  perseuerantiam sancti Patris Maioli. Qui per aliquos dies manens religatus pedes ferreis catenis, cum quodam monacho nomine Goszono, in virtute patientiæ deportabat pœnam afflictionis impositæ, quam leuigabat aliquotiens ille misericordiæ oculus; vinculorum  peccatorum disruptor æternus, vt per temporalis beneficij disligaturam, demonstraret quantam isdem vir cœlestis libertatis retineret gratiam. Multotiens igitur dum secreto super impositas sibi impie  crudeliter bodias, salutiferum signum crucis fecit, ferrum illud quo ipsæ bodiæ firmabantur longe resiliebat,  interim solutus ab ipsis vinculis remanebat. Reuinciebatur iterum fortioribus vinculis catenarum,  non elongabatur ab eo consuetus fons misericordiarum, qui disligabat iterato compedes ferri, volens semper misereri sui famuli. Hoc illis solummodo erat cognitū cœlitus factum, qui cum beato viro manebant:  hoc celabant miserrimis Saracenis, vel propter iactantiæ timorem, vel propter insitam eis humilitatem.